ครับ - วิกิพีเดีย

# ครับ

### จากวิกิพีเดีย สารานุกรมเสรี

สารานุกรมประเทศไทย
...

? ครับ
ข้อมูลพื้นฐาน
แหล่งกำเนิด | กรุงเทพ ประเทศไทย
แนวเพลง | ร็อก, อัลเทอร์เนทีฟ, บริทป็อป
ปี | 2537
ค่าย | เกคโก มิวสิค
ส่วนเกี่ยวข้อง | เดย์ ทริปเปอร์
สมาชิก
วาสิต มุกดาวิจิตร รุ่งโรจน์ อุปถัมภ์โพธิวัฒน์ วิโรจน์ เสรีศิริขจร วีระยศ เตยะราชกุล วราฤทธิ์ มังคลานนท์

ครับ (Crub) กลุ่มศิลปินไทยแนวบริทป็อปที่เป็นวงนำร่องก่อนที่จะเกิดยุคดนตรีอัลเตอร์เนทีฟเฟื่องฟู พวกเขาส่งเดโมไปเปิดในรายการวิทยุ Radio Active 94.0 FM ซึ่งคุณ วาสนา วีรชาติพลี เป็นนักจัดรายการ และได้รับเสียงตอบรับที่ดีพอสมควร

จากความคิดที่จะทำดนตรีที่แตกต่างจากตลาดในยุคนั้น รวมเข้ากับความชื่นชอบในดนตรีจากเกาะอังกฤษ ในที่สุด พวกเขาออกอัลบั้ม "View" ในปี พ.ศ. 2537

## [แก้] ประวัติ

"ครับ" เกิดจากการรวมตัวของนักศึกษาต่างสถาบัน หลัก ๆ คือ สถาบันเทคโนโลยีพระจอมเกล้าเจ้าคุณทหารลาดกระบัง และจุฬาลงกรณ์มหาวิทยาลัย ผู้ก่อตั้งคือมือเบส คุณรุ่ง และมือกีตาร์ คุณวิโรจน์ ในยุคแรกใช้ชื่อวงว่า "I Can" และดึงเพื่อนเก่าสมัยมัธยมคือคุณ สุหฤ สยามวาลา เข้ามาเป็นนักร้องนำโดนได้ทำ Demo tape กันเล่นๆ เป็นเพลงภาษาอังกฤษชื่อ Idea แล้วส่งไปที่รายการวิทยุของคุณวาสนา วีรชาติพลี ดีเจผู้ที่มีอิทธิพลต่อวงการเพลงอินดี้ของเมืองไทย ที่นิยมเปิดเพลงอินดี้จากอังกฤษในเวลานั้น ซึ่งเพลงนี้ก็ได้รับการตอบรับจากผู้ฟังเกินความคาดหมายจากการเปิดออกอากาศในรายการวิทยุของคุณวาสนา "ครับ"จึงคิดว่าควรจะทำอัลบั้มออกมาซักชุด จึงเริ่มทำเพลงกันเพิ่มจากเดิม แต่ในช่วงนั้นคุณสุหฤ นักร้องนำดั้งเดิม มีภาระเกี่ยวกับธุรกิจของครอบครัว ไม่สามารถปลีกเวลามาทำงานเพลงได้ สมาชิกที่เหลือจึงต้องการหานักร้องนำคนใหม่ มีคนหลายคนเข้ามา audition (การทดสอบความสามารถ) แต่บางคนก็มีวงของตัวเองอยู่แล้ว บางคนมีแนวทางของดนตรีที่ขัดกับทางวง พวกเขาจึงไปติดประกาศไว้ที่ร้าน โดเรมี ร้านเทปเก่าแก่แถวสยามสแควร์ จนที่สุดก็ได้ตัวนักร้องนำคนใหม่ที่ชื่อ วาสิต มุกดาวิจิตร อดีตสมาชิกวง Monstership วง punk ของกลุ่มเด็กวิทยาลัยช่างศิลป์ ที่เป็นนักร้องคนปัจจุบันนั่นเอง

และแล้วพวกเขาจึงเริ่มหาต้นสังกัดเพื่อที่จะเสนองานเพลง แต่ความที่ทางวงได้รับอิทธิพลทางดนตรีจากฝั่งอังกฤษมามากและดนตรีเป็นแนวที่แปลกใหม่ไม่ติดหูคนไทย จึงทำให้ยากต่อการหาสังกัดเทป และ Producer ที่เข้าใจและยอมเสี่ยงกับเพลงของพวกเขา 5 หนุ่มจึงเดินเข้าออกหลายต่อหลายบริษัททีเดียว ในที่สุดก็มาลงตัวกับค่ายอินดี้เล็กที่ชื่อ Gecco Music ซึ่งอนุญาตให้พวกเขามีส่วนร่วมในการ produce งานในอัลบั้มของตัวเองได้ ความเป็นไปได้ของอัลบั้ม View จึงเริ่มตั้งแต่บัดนั้นเป็นต้นมา

จากการที่ "ครับ" ได้รับอิทธิพลจากฝั่งอังกฤษมาอย่างเต็มที่ งานเพลงที่ออกมาจึงมีกลิ่นอายของวงอังกฤษรุ่นเก่าช่วง '70-'80 อย่าง Pink Floyd, XTC, Echo & The Bunnymen, The Smiths และรุ่นถัดมาอย่าง Ride, The La's, The Stone Roses, The Boo Radleys และ The Charlatans เลยทีเดียว นอกจากนี้พวกเขายังทำให้เสียงประสาน ฮูลาลา แบบ The Beatles และ The Cockney Rebels นั้นกลับมาเป็นที่นิยมในวงการอินดี้ในบ้านเราอีกด้วย แต่ด้วยงบประมาณทางด้านการส่งเสริมตลาดนั้นมีน้อยมากและงานเพลงในแนวที่ไม่คุ้นหูนักในการฟังครั้งแรกๆ ทำให้ "ครับ" ไม่ได้รับการตอบรับจากผู้ฟังเท่าที่ควร ในช่วงที่ออกอัลบั้มใหม่ แต่ก็ยังมีผู้ฟังที่เป็นแฟนเพลงของพวกเขาอย่างเหนียวแน่นอยู่บ้างพอสมควร และจากคำบอกเล่าปากต่อปากทำให้อีก 3 ปีต่อมาเมื่อคนไทยกว้างขวางขึ้น "View" งานชุดแรก และชุดเดียวของพวกเขาสามารถติดอันดับ Top 10 ของอัลบั้มขายดีของร้าน Tower Records อยู่หลายสัปดาห์เลยทีเดียว ซึ่งในหนังสือพิมพ์บางฉบับยังวิจารณ์การแสดงสดของเขาๆไว้ว่า เป็นวงpopที่แสดงสดได้ดิบเถื่อนที่สุดเท่าที่เคยดูมาอีกด้วย อย่างไรก็ตามพวกเขาก็ไม่มีโอกาสที่จะประสบความสำเร็จในการก้าวเข้ามาในวงการเพลงของไทยเลย เพราะเพลงเหล่านั้นไม่ตรงกับรสนิยมของคนไทย ที่นิยมฟังเพลงในแนวของอเมริกันเสียมากกว่า

เพลงทุกเวลาเพลงนี้เป็น Britpop จังหวะปานกลางที่มีเมโลดี้สวยงาม เสียงกีตาร์ที่มีกลิ่นอาย psychedelic เสียงร้องนำที่ล่องลอย บวกกับเสียงเบสและกลองที่กระชับสไตล์ Baggy และยังมีสิ่งที่พวกเขาบอกว่าเป็นการแสดงเอกลักษณ์ความเป็นไทยอีกคือ ท่อนอินโทรที่มีการนำเสียงอังกะลุงมาประกอบอย่างไพเราะ ด้วยทำนองเพลงที่งดงาม จังหวะที่เนิบนาบชวนฝัน ก็สามารถทำให้เพลงทุกเวลาเพลงนี้เป็นเพลงหนึ่งที่ทุกคนต้องนึกถึง ถ้าพูดถึงวงครับ นอกจากเพลงที่ฮิตที่สุดของพวกเขาที่ชื่อ ขอบคุณ

## [แก้] สมาชิก

สมาชิก ประกอบด้วย

- วาสิต มุกดาวิจิตร - ร้องนำ
- รุ่งโรจน์ อุปถัมภ์โพธิวัฒน์ - เบส
- วิโรจน์ เสรีศิริขจร - กีต้าร์
- วีระยศ เตยะราชกุล - กลอง
- วราฤทธิ์ มังคลานนท์ - เพอร์คัสชั่น

## [แก้] ผลงาน

ครับมีผลงานอัลบั้มออกมาเพียงชุดเดียว คืออัลบั้ม View ใน พ.ศ. 2537 ซึ่งไม่ค่อยประสบความสำเร็จด้านยอดขายเท่าใดนักในขณะนั้น โด่งดังอยู่ในกลุ่มนักฟังเพลงกลุ่มหนึ่ง

### [แก้] อัลบั้ม "View" (พ.ศ. 2537)

- สังกัด: Gecco Music
- โปรดิวเซอร์: ภควัฒน์ ไววิทยะ, ไตรเทพ วงศ์ไพบูลย์, ครับ
- Executive Producer: ณัฐ พิทักษ์จำนงค์
- ซาวนด์เอ็นจิเนียร์: ภัทร ศรีชลัมภ์
- มิกซ์ดาวน์เอ็นจิเนียร์: ไตรเทพ วงศ์ไพบูลย์, ภควัฒน์ ไววิทยะ
- บันทึกเสียง: มิถุนายน-กันยายน พ.ศ. 2537 ที่ Gecco Studio Complex 32 สุขุมวิท 39
- Mastering: Gecco Studio
- กำกับศิลป์: R.J-Wan
- ถ่ายภาพ: 9

#### [แก้] เพลงในอัลบั้ม

1. ทุกเวลา
2. อยากจะเข้าใจ
3. ขอบคุณ
4. Sunflower
5. คืนหนึ่ง
6. สปัน
7. So Serene
8. Idea
9. สุขใจ
10. วัยเด็ก
11. สายตา
12. Smile

## [แก้] ข้อมูลเพิ่มเติม

- เมื่อครั้งที่อัลบั้ม View วางแผงนั้น สปอตโฆษณาวิทยุมีการโฆษณาว่าอัลบั้มนี้บันทึกด้วยระบบเสียงสามมิติ
- 31 พฤษภาคม พ.ศ. 2547 สิบปีหลังจากการวางแผงของอัลบั้ม "View" ค่ายเพลง สมอลล์รูม นำเอาอัลบั้ม "View" มาผลิตใหม่ เป็นการอุทิศให้กับวงครับ โดยทำเป็นแพ็กเกจซีดี 2 แผ่น ชื่ออัลบั้ม "Smallroom 004" โดยแผ่นแรกเป็นอัลบั้ม "View" ต้นฉบับ ส่วนแผ่นที่สอง ใช้ชื่อ "Viewed" เป็นเวอร์ชันคัฟเวอร์จากศิลปินต่าง ๆ ทั้งในและต่างประเทศ รวมทั้งหมด 14 เวอร์ชัน (มีเพลง "สุขใจ" และ "ทุกเวลา" เพลงละ 2 เวอร์ชัน และไม่มีเพลง "สายตา")[1]
- ปัจจุบัน รุ่งโรจน์ อุปถัมภ์โพธิวัฒน์ เป็นเจ้าของและผู้ร่วมก่อตั้ง ค่าย สมอลล์รูม
- ปัจจุบัน วาสิต มุกดาวิจิตร เป็นสมาชิกของวง เดย์ทริปเปอร์
- ปัจจุบัน วราฤทธิ์ มังคลานนท์ เป็นดีเจอยู่ที่ 104.5 แฟตเรดิโอ

## [แก้] อ้างอิง

1. ↑ Smallroom 004 viewed เว็บไซต์สมอลรูม

## [แก้] แหล่งข้อมูลอื่น

- เว็บไซต์ของสังกัด Smallroom
- เว็บไซต์ของวง เดย์ทริปเปอร์

| ครับ เป็นบทความเกี่ยวกับ เพลง หรือ ดนตรี ที่ยังไม่สมบูรณ์ ต้องการตรวจสอบ เพิ่มเนื้อหา หรือเพิ่มแหล่งอ้างอิง คุณสามารถช่วยเพิ่มเติมหรือแก้ไข เพื่อให้สมบูรณ์มากขึ้น ข้อมูลเกี่ยวกับ ครับ ในภาษาอื่น อาจสามารถหาอ่านได้จากเมนู ภาษาอื่น ด้านซ้ายมือ

ดึงข้อมูลจาก "http://th.wikipedia.org../../../%E0%B8%84/%E0%B8%A3/%E0%B8%B1/%E0%B8%84%E0%B8%A3%E0%B8%B1%E0%B8%9A.html".

หมวดหมู่: กลุ่มดนตรีสัญชาติไทย | บทความเกี่ยวกับ ดนตรี ที่ยังไม่สมบูรณ์

##### Views

- บทความ
- อภิปราย
- รุ่นปัจจุบัน

##### ค้นหา